Zemlje u razvoju u borbi protiv zagađenja
U izvješću Instituta Blacksmith za 2009. godinu spominju se primjeri uspješnih lokalnih zahvata, poput više milijardi dolara vrijednog 
Prema navodima Svjetske zdravstvene organizacije, jedna milijarda ljudi na svijetu izložena je posljedicama zagađenja okoliša. Stanovnici zemalja u razvoju najviše su izloženi riziku prerane smrti, kroničnih bolesti i oštećenja imunološkog sustava uzrokovanog zagađenjem tla, zraka i vode. No, u njima se provode inovativni projekti koji pokušavaju riješiti taj problem. Od 2006. godine Institut Blacksmith objavljuje popis najzagađenijih mjesta na svijetu. Tijekom godina na popisu te neprofitne udruge iz New Yorka našli su se gradovi iz svijeta razvoju, od rudarskih mjesta Kabwe u Zambiji i La Oroya u Peru-u, do zagađenog zraka u Linfenu u Kini i Magnitogorska u Rusiji. No, ove godine institut se usredotočio na uspjehe u borbi protiv zagađenja. Od 45 prijavljenih, institut je izabrao 12 projekata, što je relativno mali broj obzirom da se u svjetskoj arhivi zagađenih mjesta, koju institut održava u suradnji s Ujedinjenim Narodima i organizacijom Zeleni križ iz Švicarske, nalazi preko tisuću lokacija. U izvješću za 2009. godinu spominju se primjeri skromnih, ali uspješnih, lokalnih zahvata, kao i široke globalne inicijative. Jedan od primjera su brda iznad mjesta Haina u Dominikanskoj republici, gdje su godinama bili odlagani stari automobilski akumulatori, kontaminirajući tlo, kao i vodu i hranu. Mjerenja su ukazala na najveću razinu zagađenja olovom na svijetu. S uklanjanjem zagađenog tla i nanošenjem čistog tla, razina zagađenja je znatno smanjena. Sljedeći uspješan projekt je proveden u gradu Accra u Gani. Riječ je o inovativnom načinu rješavanja problema zagađenja zraka u zatvorenim prostorima, uzrokovanog dimom iz vatre za kuhanje. David Hanrahan, direktor globalnih operacija Instituta Blacksmith, navodi da je uz provođenje programa poduke vršena i promidžba nove vrste pećnice: "Za izgradnju i popravak pećnica angažirani su privatni poduzetnici. Izmjerene razine ugljičnog monoksida smanjene su za 40 do 50 posto, što je vrlo veliki zdravstveni napredak. Zahvaljujući prodaji 75 tisuća pećnica, sada oko 240 tisuća ljudi udiše bolji zrak." Ostali primjeri lokanih uspjeha iz 2009. godine uključuju 12-godišnji, više milijardi dolara vrijedan, projekt uklanjanja otpadnih voda iz šangajskog vodovoda, zatim čišćenje zaliha pesticida u Old Korogwe-u u Tanzaniji, te zakonske mjere koje bidovele do smanjenja ispušnih plinova u glavnom gradu Indije – Delhiju. Institut Blacksmith ističe i dvije široke globalne inicijative. Jedna je sporazum o kemijskom naoružanju, međunarodni dogovor o zabrani kemijskog oružja koji je potpisalo 188 zemalja. Drugi je izbacivanje iz uporabe benzina obogaćenog olovom, za kojeg se zna da uzrokuje neurološke probleme kod djece. Meredith Block iz Instituta Blacksmith navodi da je putem programa Ujedinjenih naroda za zaštitu okoliša većina zemalja na putu da se riješi olovnog benzina: "Nakon veljače 2009.-e, samo 11 zemalja na svijetu koristi benzin s olovom. Program Ujedinjenih Naroda je bio uistinu vrlo uspješan." Gospođa Block kaže da izvješće instituta za 2009. godinu pokazuje da je unatoč ogromnim problemima uspjeh ipak moguć i da se dobri programi mogu primijeniti i drugdje. No, kaže da su za to potrebna novčana sredstva. Institut Blacksmith poziva bogate zemlje da podrže Fondaciju za globalno zdravlje i zagađenje. Novac će se koristiti za očišćenje 400 visoko zagađenih područja kojima je izloženo preko 100 milijuna ljudi.